CELEX: 32014R1377
Language: el
Date: 2014-12-18 00:00:00
Title: Κανονισμός (ΕΚ, Ευρατόμ) αριθ. 1377/2014 του Συμβουλίου, της 18ης Δεκεμβρίου 2014 , για την τροποποίηση του κανονισμού (ΕΚ, Ευρατόμ) αριθ. 1150/2000 για την εφαρμογή της απόφασης 2007/436/ΕΚ, Ευρατόμ για το σύστημα των ιδίων πόρων των Ευρωπαϊκών Κοινοτήτων

23.12.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 367/14
            
         ΚΑΝΟΝΙΣΜΌΣ (ΕΚ, Ευρατόμ) αριθ. 1377/2014 ΤΟΥ ΣΥΜΒΟΥΛΊΟΥ
   της 18ης Δεκεμβρίου 2014
   για την τροποποίηση του κανονισμού (ΕΚ, Ευρατόμ) αριθ. 1150/2000 για την εφαρμογή της απόφασης 2007/436/ΕΚ, Ευρατόμ για το σύστημα των ιδίων πόρων των Ευρωπαϊκών Κοινοτήτων
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 322 παράγραφος 2,
   Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 106α,
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη τη γνώμη του Ευρωπαϊκού Κοινοβουλίου,
   Έχοντας υπόψη τη γνώμη του Ευρωπαϊκού Ελεγκτικού Συνεδρίου (1),
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 10 παράγραφοι 4 έως 8 του κανονισμού (ΕΚ, Ευρατόμ) αριθ. 1150/2000 του Συμβουλίου (2), η Επιτροπή πρέπει να υπολογίζει και να γνωστοποιεί στα κράτη μέλη τις προσαρμογές των ιδίων πόρων που βασίζονται στον φόρο προστιθέμενης αξίας που αναφέρονται στο άρθρο 2 παράγραφος 1 στοιχείο β) της απόφασης 2007/436/ΕΚ, Ευρατόμ του Συμβουλίου (3) («πόροι ΦΠΑ») και στο εθνικό ακαθάριστο εισόδημα (ΑΕΕ) που αναφέρονται στο άρθρο 2 παράγραφος 1 στοιχείο γ) της εν λόγω απόφασης («συμπληρωματικός πόρος»), ούτως ώστε αυτά να δύνανται να τις εγγράψουν στον λογαριασμό της Επιτροπής που αναφέρεται στο άρθρο 9 παράγραφος 1 του κανονισμού (ΕΚ, Ευρατόμ) αριθ. 1150/2000 κατά την πρώτη εργάσιμη ημέρα του Δεκεμβρίου.
            
         
               (2)
            
            
               Υπό εξαιρετικές περιστάσεις, οι προσαρμογές αυτές ενδέχεται να συνεπάγονται ιδιαίτερα υψηλά ποσά που μπορούν να υπερβαίνουν σε σημαντικό βαθμό τα δύο μηνιαία δωδεκατημόρια που πρέπει να αποδοθούν ως πόροι ΦΠΑ και συμπληρωματικός πόρος, για ορισμένα κράτη μέλη, καθώς και το ήμισυ του συνόλου των μηνιαίων δωδεκατημορίων συνολικά, για όλα τα κράτη μέλη.
            
         
               (3)
            
            
               Για ορισμένα κράτη μέλη, η υποχρέωση απόδοσης τόσο υψηλών ποσών μπορεί να αντιπροσωπεύει ιδιαίτερα μεγάλη οικονομική επιβάρυνση που μπορεί να προκαλέσει σοβαρές δημοσιονομικές πιέσεις στα εν λόγω κράτη μέλη, ιδίως προς το τέλος του έτους.
            
         
               (4)
            
            
               Ως εκ τούτου, τα κράτη μέλη θα πρέπει να έχουν τη δυνατότητα να ζητήσουν να αναβληθεί, υπό ορισμένες προϋποθέσεις, η απόδοση των ποσών αυτών έως την πρώτη εργάσιμη ημέρα του Σεπτεμβρίου του επόμενου έτους.
            
         
               (5)
            
            
               Χωρίς να θίγεται η υφιστάμενη υποχρέωση απόδοσης των αιτούμενων ποσών στον λογαριασμό της Επιτροπής, κάθε κράτος μέλος που αποφασίζει να χρησιμοποιήσει τη δυνατότητα αυτή θα πρέπει να διαβιβάζει σχετική αίτηση στην Επιτροπή, πολύ πριν από την πρώτη εργάσιμη ημέρα του Δεκεμβρίου, η οποία περιλαμβάνει την ημερομηνία ή τις ημερομηνίες απόδοσης των προσαρμογών, ώστε να καθίσταται δυνατή η αποτελεσματική διαχείριση των ταμειακών αναγκών της Ένωσης. Κάθε καθυστέρηση στην απόδοση των προσαρμογών αυτών την ημερομηνία ή τις ημερομηνίες που γνωστοποιήθηκαν στην Επιτροπή θα πρέπει να δημιουργεί την υποχρέωση καταβολής τόκων σύμφωνα με τις προϋποθέσεις του άρθρου 11 του κανονισμού (ΕΚ, Ευρατόμ) αριθ. 1150/2000.
            
         
               (6)
            
            
               Τα ποσά που πρέπει να αποδοθούν την πρώτη εργάσιμη ημέρα του Δεκεμβρίου του 2014 ως αποτέλεσμα των προσαρμογών είναι πρωτοφανή και δημιουργούν κατάσταση που δεν θα μπορούσε να έχει προβλεφθεί όταν εκδόθηκε ο κανονισμός (ΕΚ, Ευρατόμ) αριθ. 1150/2000.
            
         
               (7)
            
            
               Προκειμένου αυτή η έκτακτη και απρόβλεπτη κατάσταση να μην προκαλέσει υπερβολικά σοβαρές δημοσιονομικές πιέσεις στα κράτη μέλη ακριβώς πριν από το τέλος του έτους, η δυνατότητα που προβλέπεται στον εν λόγω κανονισμό θα πρέπει να εφαρμοστεί στις προσαρμογές που, σύμφωνα με τον κανονισμό (ΕΚ, Ευρατόμ) αριθ. 1150/2000, έπρεπε να εγγραφούν στους λογαριασμούς της Επιτροπής την πρώτη εργάσιμη ημέρα του Δεκεμβρίου του 2014. Από της άποψης αυτής, τα κράτη μέλη που επιθυμούν να επωφεληθούν από την εν λόγω δυνατότητα έχουν ήδη διαβιβάσει επίσημη αίτηση με χρονοδιάγραμμα πληρωμών στην Επιτροπή πριν από την πρώτη εργάσιμη ημέρα του Δεκεμβρίου του 2014.
            
         
               (8)
            
            
               Επομένως, ο κανονισμός (ΕΚ, Ευρατόμ) αριθ. 1150/2000 θα πρέπει να τροποποιηθεί αναλόγως,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο άρθρο 10 του κανονισμού (ΕΚ, Ευρατόμ) αριθ. 1150/2000 παρεμβάλλεται η ακόλουθη παράγραφος:
   
      «7α.   Κατά παρέκκλιση των κανόνων που περιλαμβάνονται στις παραγράφους 4 έως 7 του παρόντος άρθρου, ένα κράτος μέλος μπορεί, κατόπιν επίσημης αίτησης προς την Επιτροπή, να εγγράψει στον λογαριασμό που αναφέρεται στο άρθρο 9 παράγραφος 1 τα ποσά που πρέπει να πιστωθούν στην Επιτροπή σύμφωνα με τις εν λόγω παραγράφους έως και την πρώτη εργάσιμη ημέρα του Σεπτεμβρίου του επόμενου έτους, εφόσον πληρούται μία από τις ακόλουθες προϋποθέσεις:
      
                  α)
               
               
                  το οικείο κράτος μέλος θα έπρεπε να εγγράψει, την πρώτη εργάσιμη ημέρα του Δεκεμβρίου, στον λογαριασμό που αναφέρεται στο άρθρο 9 παράγραφος 1, ποσό που υπερβαίνει τα δύο δωδεκατημόρια του συνόλου για το εν λόγω κράτος μέλος στον προϋπολογισμό για τους πόρους ΦΠΑ και για τον συμπληρωματικό πόρο, όπως αναφέρεται στην παράγραφο 3 πρώτο εδάφιο του παρόντος άρθρου, όπως εφαρμόζεται στις 15 Νοεμβρίου του ίδιου έτους, ή
               
            
                  β)
               
               
                  τα κράτη μέλη στο σύνολό τους θα έπρεπε να εγγράψουν, την πρώτη εργάσιμη ημέρα του Δεκεμβρίου, στον λογαριασμό που αναφέρεται στο άρθρο 9 παράγραφος 1, συνολικό ποσό που υπερβαίνει το ήμισυ ενός δωδεκατημορίου του συνόλου του προϋπολογισμού για τους πόρους ΦΠΑ και για τον συμπληρωματικό πόρο, όπως αναφέρεται στην παράγραφο 3 πρώτο εδάφιο του παρόντος άρθρου, καθώς και τις συναλλαγματικές ισοτιμίες που καθορίζονται στο εν λόγω εδάφιο, όπως εφαρμόζεται στις 15 Νοεμβρίου του ίδιου έτους.
               
            Τα κράτη μέλη μπορούν να εφαρμόζουν το πρώτο εδάφιο της παρούσας παραγράφου μόνον εάν έχουν διαβιβάσει επίσημη αίτηση στην Επιτροπή, πριν από την πρώτη εργάσιμη ημέρα του Δεκεμβρίου, μαζί με χρονοδιάγραμμα πληρωμών, που καθορίζει την ημερομηνία ή τις ημερομηνίες εγγραφής του ποσού των προσαρμογών στον λογαριασμό που αναφέρεται στο άρθρο 9 παράγραφος 1.
      Μετά την παραλαβή της επίσημης αίτησης, η Επιτροπή επιβεβαιώνει ότι πληρούνται οι προϋποθέσεις που ορίζονται στο πρώτο εδάφιο στοιχείο α) ή β) και στο δεύτερο εδάφιο και ενημερώνει σχετικά τα κράτη μέλη.
      Κάθε καθυστέρηση εγγραφής του ποσού των προσαρμογών στον λογαριασμό που αναφέρεται στο άρθρο 9 παράγραφος 1 σε σχέση με την ημερομηνία ή τις ημερομηνίες που γνωστοποιούνται στην Επιτροπή, σύμφωνα με το δεύτερο εδάφιο της παρούσας παραγράφου, συνεπάγεται την καταβολή τόκων από το οικείο κράτος μέλος σύμφωνα με τις προϋποθέσεις που καθορίζονται στο άρθρο 11.»
   
   Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται στα ποσά που πρέπει να εγγράφονται στους λογαριασμούς οι οποίοι αναφέρονται στο άρθρο 9 παράγραφος 1 του κανονισμού (ΕΚ, Ευρατόμ) αριθ. 1150/2000 μετά την 30ή Νοεμβρίου 2014.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 18 Δεκεμβρίου 2014.
      
         
            Για το Συμβούλιο
         
         
            Ο Πρόεδρος
         
         S. GOZI
      
   
   
      (1)  Γνώμη της 27ης Νοεμβρίου 2014 (δεν έχει ακόμη δημοσιευθεί στην Επίσημη Εφημερίδα).
   
      (2)  Κανονισμός (ΕΚ, Ευρατόμ) αριθ. 1150/2000 του Συμβουλίου, της 22ας Μαΐου 2000, για την εφαρμογή της απόφασης 2007/436/ΕΚ, Ευρατόμ για το σύστημα των ιδίων πόρων των Ευρωπαϊκών Κοινοτήτων (ΕΕ L 130 της 31.5.2000, σ. 1).
   
      (3)  Απόφαση 2007/436/ΕΚ, Ευρατόμ του Συμβουλίου, της 7ης Ιουνίου 2007, για το σύστημα των ιδίων πόρων των Ευρωπαϊκών Κοινοτήτων (ΕΕ L 163 της 23.6.2007, σ. 17).